**Balatonlelle Város Önkormányzata**

**23/2014.(XII.18.) önkormányzati rendelete**

**a 2015. évi átmeneti gazdálkodásáról**

Balatonlelle Város Önkormányzata Képviselő-testülete az államháztartásról szóló 2011. évi CXCV. törvény 25. § (1) bekezdésében kapott felhatalmazása alapján az Alaptörvény 32. cikk (1) bekezdés f.) pontjában, valamint az 1991. évi XX. törvény 138.§ (1) bekezdés l) pontjában meghatározott feladatkörében eljárva következőket rendeli el:

**1.§**

(1) Balatonlelle Város Képviselő-testülete a 2015. évi költségvetésről szóló önkormányzati rendelet elfogadásig terjedő időszakra – a gazdálkodás zavartalanságának biztosítása érdekében – felhatalmazza a polgármestert, hogy az önkormányzatot megillető bevételeket folytatólagosan beszedje és kiadásait a 2. §- ban foglaltak szerint teljesítse.

(2) A rendelet hatálya Balatonlelle Város Önkormányzatára és annak felügyelete alá tartozó költségvetési szerveire terjed ki.

**2.§**

(1) Az átmeneti gazdálkodás időszakában kiadás csak az előző évi eredeti kiadási előirányzatokon belül, időarányosan teljesíthető.

(2) Fejlesztés és felújítás tekintetében új kötelezettség nem vállalható.

(3) Az elnyert pályázati támogatásokkal folyó, illetve induló beruházásokra és felújításokra vonatkozóan a támogatási szerződésekben foglaltnak megfelelően vállalható kötelezettség, illetve teljesíthető kifizetés.

**3.§**

Jelen önkormányzati rendelet hatálya alatt beszedett bevételeket és teljesített kiadásokat

a 2015. évi költségvetésről szóló önkormányzati rendeletbe be kell építeni.

**4.§**

A rendelet 2015. január 1-jén lép hatályba és az önkormányzat 2015. évi költségvetéséről szóló rendelete hatályba lépésének napján hatályát veszti.

##### **Dr. Kovács Tamás Kenéz István**

**aljegyző polgármester**

**Záradék:**

Megtárgyalta a Képviselő-testület 2014. december 17-i ülésén.

**Kihirdetve:** 2014. december 18.

**Dr Kovács Tamás**

**aljegyző**